b'\n_START_ARTICLE_\nCiril Sor\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nRojen je 8. maja 1948 v Stoma\xc5\xbeu na Vipavskem. Klasi\xc4\x8dno gimnazijo je kon\xc4\x8dal leta 1967 v Malem semeni\xc5\xa1\xc4\x8du v Vipavi in \xc5\xa1tudiral teologijo na Teolo\xc5\xa1ki fakulteti v Ljubljani od 1967 do 1973. Duhovni\xc5\xa1ko posve\xc4\x8denje je prejel v Idriji 1972. Od 1973 do 1976 je bil kaplan v Izoli, od 1976 do 1977 eno leto \xc5\xbeupnijski upravitelj na Vojskem nad Idrijo, od 1977 do 1983 spiritual v Malem semeni\xc5\xa1\xc4\x8du v Vipavi, od 1983 do 1988 \xc5\xbeupnik v Kne\xc5\xbeaku, v akad. letu 1988/89 na enoletnem \xc5\xa1tudijskem izpopolnjevanju v Rimu, od 1989 do 2013 je poleg profesure opravljal slu\xc5\xbebo duhovnega pomo\xc4\x8dnika v Ilirski Bistrici. Na fakulteti se je upokojil leta 2012. Od\xc2\xa0 leta 2013 do 2017 je bil duhovni pomo\xc4\x8dnik v Postojni. Od leta 2017 biva v duhovni\xc5\xa1kem domu \xe2\x80\x9cPetrov dom\xe2\x80\x9d v \xc5\xa0empetru pri Gorici.  _NEWLINE_Znanstveno pot je po opravljeni diplomi nadaljeval z magisterijem iz teologije, ki ga je opravil na Teolo\xc5\xa1ki fakulteti v Ljubljani leta 1976; naslov magisterskega dela je: Zna\xc4\x8dilnosti Moltmannove teologije upanja. Leta 1980 je na isti fakulteti doktoriral z disertacijo: Soo\xc4\x8denje z Moltmannovo teologijo upanja. Od leta 1985 do 1989 je bil honorarni predavatelj, od 1989 do 1994 docent, od 1994 do 2003 izredni, od 2003 redni profesor dogmati\xc4\x8dne teologije na Teolo\xc5\xa1ki fakulteti Univerze v Ljubljani do upokojitve leta 2012. _NEWLINE_Ve\xc4\x8d mandatov je bil predstojnik Katedre za dogmati\xc4\x8dno teologijo; tudi predstojnik Instituta za sistemati\xc4\x8dno teologijo. \xc5\xa0tiri leta je bil glavni urednik znanstvene revije Bogoslovni vestnik in slovenske izdaje mednarodne revije Communio.  _NEWLINE_Predaval je na ve\xc4\x8d znanstvenih simpozijih doma in v tujini: v Beogradu: 1989; v Rimu: 1989, 1998, 1999, 2001, 2002; v Valenciji (\xc5\xa0panija): 1999, 2002; v Budimpe\xc5\xa1ti: 2000; kot predavatelj-gost v Regensburgu: 1996, v Leuvenu (Belgija): 2003, v Gradcu: 2001; predaval je na Teolo\xc5\xa1ki fakulteti Univerze za severno Italijo Milan oddelek v Vidmu (Udine) v akademskem letu 1997/1998.'